CELEX: 62012CN0077
Language: sk
Date: 2012-02-14 00:00:00
Title: Vec C-77/12 P: Odvolanie podané 14. februára 2012 : Deutsche Post AG proti rozsudku Všeobecného súdu (ôsma komora) z  8. decembra 2011 vo veci T-421/07, Deutsche Post AG/Európska komisia

21.4.2012   
            
            
               SK
            
            
               Úradný vestník Európskej únie
            
            
               C 118/18
            
         Odvolanie podané 14. februára 2012: Deutsche Post AG proti rozsudku Všeobecného súdu (ôsma komora) z 8. decembra 2011 vo veci T-421/07, Deutsche Post AG/Európska komisia
   (Vec C-77/12 P)
   2012/C 118/29
   Jazyk konania: nemčina
   
      Účastníci konania
   
   
      Odvolateľka: Deutsche Post AG (v zastúpení: J. Sedemund a T. Lübbig, Rechtsanwälte)
   
      Ďalší účastníci konania: Európska komisia, UPS Europe NV/SA, UPS Deutschland Inc. & Co. OHG
   
      Návrhy odvolateľky
   
   
               —
            
            
               zrušiť napadnutý rozsudok Všeobecného súdu (ôsma komora) z 8. decembra 2011 vo veci T-421/07 v celom rozsahu,
            
         
               —
            
            
               zaviazať Európsku komisiu na náhradu trov konania.
            
         
      Odvolacie dôvody a hlavné tvrdenia
   
   V tomto odvolaní ide predovšetkým o otázku, či a za akých predpokladov je rozhodnutie Komisie o začatí konania vo veci formálneho zisťovania podľa článku 108 ods. 2 ZFEÚ a článku 4 ods. 4 nariadenia č. 659/1999 napadnuteľným aktom v zmysle článku 263 ods. 4 ZFEÚ. Osobitne vzniká otázka, či také rozhodnutie o začatí konania aj nad rámec skoršie vydaného rozhodnutia o začatí konania, ktoré sa údajne týkalo rovnakých opatrení pomoci, má samostatné záväzné právne účinky.
   Všeobecný súd odmietol prípustnosť takej žaloby v podstate z toho dôvodu, že rozhodnutie o začatí konania C 36/07 (ex NN 25/07) z roku 2007, ktoré je v prejednávanej veci napadnuté, sa týka rovnakých opatrení, aké boli predmetom časovo predchádzajúceho rozhodnutia o začatí konania C 61/99 (ex NN 153/96) z roku 1999. Okolnosť, že konanie vo veci formálneho zisťovania, ktoré predchádzalo prejednávanému konaniu, bolo už pred piatimi rokmi ukončené záporným rozhodnutím v zmysle článku 7 ods. 5 nariadenia č. 659/1999, nemá podľa neho na toto posúdenie vplyv, lebo toto záporné rozhodnutie ukončilo predchádzajúce konanie vo veci formálneho zisťovania len čiastočne.
   Odvolateľka uvádza štyri odvolacie dôvody:
   
               1.
            
            
               Všeobecný súd v napadnutom rozsudku nesprávne usúdil, že sporné rozhodnutie o začatí konania z roku 2007 nemá samostatné právne účinky. A to z toho dôvodu, že toto rozhodnutie o začatí konania sa vzťahovalo na opatrenia pomoci, ktoré idú ďaleko nad rámec opatrení, proti ktorým Komisia namietala v rozhodnutí o začatí konania z roku 1999. Okrem toho bolo rozhodnutie o začatí konania vo veci formálneho zisťovania začaté v roku 1999 plne ukončené negatívnym rozhodnutím z roku 2002 (2002/753/ES), takže rozhodnutie o začatí konania z roku 1999 už nemôže mať vôbec nijaké právne účinky. Tým, že Všeobecný súd nesprávne odmietol prípustnosť prejednávanej žaloby, porušil článok 263 ods. 4 ZFEÚ, lebo každé rozhodnutie, ktoré má samostatné právne účinky, musí byť možné preskúmať podľa tejto normy.
            
         
               2.
            
            
               Po druhé Všeobecný súd nesprávne posúdil rozsah porušenia, ktorého sa Komisia dopustila vo vzťahu k zásadám ochrany dôvery, právnej istoty a riadnej správy vecí verejných a k ich účinkom na prejednávané konanie vo veci formálneho zisťovania. A to z toho dôvodu, že Všeobecný súd nepovažoval za protiprávne, že Komisia — bez toho, aby to spolkovej vláde a odvolateľke dostatočne objasnila — nepovažovala konanie vo veci formálneho zisťovania začaté v roku 1999 dodatočne za úplne ukončené a päť rokov po jeho formálnom ukončení v ňom opäť pokračovala.
            
         
               3.
            
            
               Po tretie okolnosť, že Všeobecný súd odoprel odvolateľke v prejednávanom prípade akúkoľvek možnosť žaloby proti rozhodnutiu o začatí konania z roku 2007, predstavuje odmietnutie súdnej ochrany, čo zásadne odporuje právu na účinnú súdnu ochranu vyplývajúcemu z článku 6 ods. 1 ZEÚ v spojení s článkom 47 ods. 1 Charty základných práv a článku 6 ods. 3 ZEÚ v spojení s článkom 6 ods. 1 prvou vetou Európskeho dohovoru o ľudských právach.
            
         
               4.
            
            
               Po štvrté Všeobecný súd k posledným dvom uvedeným bodom, ktoré zostali v napadnutom rozsudku úplne nespomenuté, neuviedol v jeho odôvodnení ani len stručné vysvetlenie. Toto opomenutie Všeobecného súdu porušuje jeho povinnosť odôvodnenia rozsudkov, ktorá vyplýva zo zásady právneho štátu.